केई बारी नाना क्हानी सनांदे-सनांदे खट्टै परा ख’ल्ल उतरियै प्रदर्शन बी करन लगदे जे बुर्लाक रस्सी ब’न्नियै कियां टुरदे ऐ जां बजरे थमां पम्पा राहें कियां पानी कड्ढदे न। बिच-बिच ओह् अपनी मद्धम सुरै च कोई ओपरा गीत गान लगदे। फ्ही छाल मारियै खट्टै पर बेही जंदे आखो जे मुड़ियै जुआन होई गे न। उसलै ओह् मिगी अद्‌भुत जीव सेही होंदे। उ’दी अवाज पैह्‌ले कोला मती गंभीर ते जकीन करने दे काबल सेही होंदी।